b'\n_START_ARTICLE_\nBadminton\n_START_PARAGRAPH_\nBadminton je \xc5\xa1port, pri katerem se uporabljata lopar in pernata \xc5\xbeogica iz plutovine. Igralec posku\xc5\xa1a udariti \xc5\xbeogico preko mre\xc5\xbee v nasprotnikovo polje. Igra se lahko tudi v parih. _NEWLINE_Lopar je dolg pribli\xc5\xbeno 66\xc2\xa0cm, v \xc5\xbeogico iz plute (premer 2,6\xe2\x80\x932,8\xc2\xa0cm, te\xc5\xbea 4,7\xe2\x80\x935,5\xc2\xa0g) so zataknjena peresa dol\xc5\xbeine 7\xc2\xa0cm. Igri\xc5\xa1\xc4\x8de dol\xc5\xbeine 13,40\xc2\xa0m razpolavlja 1,55\xc2\xa0m visoka mre\xc5\xbea._NEWLINE_Od leta 1992 je badminton tudi olimpijska disciplina.\n_START_SECTION_\nZgodovina badmintona\n_START_PARAGRAPH_\n\xc5\xbde dolgo pred pojavom dana\xc5\xa1njega imena za igro badminton so obstajale igre, ki so se igrale z loparjem in s pernatimi \xc5\xbeogicami. V Indiji najdene slike na stenah votlin dokazujejo, da so tam \xc5\xbee pred 2000 leti igrali igro, v kateri so uporabljali splo\xc5\xa1\xc4\x8dene kose lesa kot loparje in majhne lesene \xc5\xbeogice, v katere so bila zasajena kurja peresa. Tudi Inki in Azteki so poznali igre z loparji ter pernatimi \xc5\xbeogicami. V njegovi najzgodnej\xc5\xa1i obliki so ga igrali tudi v anti\xc4\x8dni Gr\xc4\x8diji. Na Japonskem so v 16. stoletju igrali podobno igro, imenovano Hanetsuki. _NEWLINE_V Evropi se je v \xc4\x8dasu baroka pojavila igra Battledore and Shuttlecock ali Jeu de Volant, ki je bila ena najljub\xc5\xa1ih iger v plemi\xc5\xa1kih in dvornih krogih tistega \xc4\x8dasa. Cilj te variante igre, ki sta jo lahko igrala dva ali ve\xc4\x8d igralcev, je bil obdr\xc5\xbeati pernato \xc5\xbeogico v zraku \xc4\x8dim dlje. Pri tem so uporabljali majhne enostavne loparje. V zgodovinskih zapisih je najti podatek, da je bil rekord v letu 1830 postavljen s 2117 udarcih v igri med \xc4\x8dlani dru\xc5\xbeine Somerset. _NEWLINE_Za dana\xc5\xa1nje ime igre gre zahvala sede\xc5\xbeu angle\xc5\xa1kega vojvode iz Beauforta iz grofije Glouchestershire. Na njegovem dvorcu z imenom Badminton je bila leta 1872 predstavljena igra, imenovana Poona, ki so jo iz Indije prinesli angle\xc5\xa1ki oficirji. V Angliji so jo nato plemi\xc5\xa1ki sloji igrali za zabavo v pode\xc5\xbeelskih dvorcih._NEWLINE_Nova igra je hitro pridobivala na popularnosti. Leta 1893 je bila v Angliji ustanovljena prva badmintonska zveza in \xc5\xbee leta 1899 je bilo organizirano prvo tekmovanje All England Championships, ki ima \xc5\xa1e danes med ljubitelji badmintona podobno mesto, kot ga ima Wimbledon med ljubitelji tenisa.\n_START_SECTION_\nBadminton v svetu\n_START_PARAGRAPH_\nBadminton je zelo popularen v nekaterih evropskih dr\xc5\xbeavah, kot sta Anglija in Danska, ter predvsem v azijskih dr\xc5\xbeavah \xe2\x80\x93 Kitajski, Indoneziji, Maleziji, Singapurju, Tajski, Indiji in Koreji. V teh de\xc5\xbeelah obi\xc5\xa1\xc4\x8de velika badmintonska tekmovanja podobno \xc5\xa1tevilo gledalcev kot v evropskih de\xc5\xbeelah nogometne tekme. Na listah zmagovalcev pomembnih mednarodnih turnirjev je zato najti predvsem igralce iz Danske, Velike Britanije, Kitajske, Koreje in Indonezije._NEWLINE_Leta 1934 je bila ustanovljena International Badminton Federation (IBF) kot krovna svetovna badmintonska organizacija. Organizacija je leta 2006 spremenila ime v Badminton World Federation (BWF). Trenutno povezuje 156 dr\xc5\xbeav s preko 14 milijoni igralcev._NEWLINE_Svetovna prvenstva v badmintonu so organizirana od leta 1977, od 1983 leta vsake dve leti, od leta 2006 pa vsako leto. Nekatera tekmovanja v badmintonu so primerljiva z Davis-Cupom v tenisu: tekmovanje mo\xc5\xa1kih nacionalnih ekip Thomas Cup od leta 1949 in tekmovanje \xc5\xbeenskih nacionalnih ekip Uber Cup od leta 1957. Od leta 1989 poteka vsaki dve leti tekmovanje Sudirman Cup, ki je uradno svetovno prvenstvo nacionalnih me\xc5\xa1anih ekip._NEWLINE_Leta 1983 je takratna IBF uvedla Grand Prix Circuit mednarodna tekmovanja. Do leta 1999 so igralci tekmovalno sezono zaklju\xc4\x8devali z Grand Prix Final turnirjem, kjer so najbolj\xc5\xa1i igralci sezone tekmovali med seboj. Po azijski krizi ob koncu 90-ih let turnir ni bil ve\xc4\x8d organiziran. V letu 2007 pa je BWF uvedla turnir BWF Super Series, ki je po 23 letih nadometil Grand Prix. Po okriljem Super Series se igra 12 turnirjev, pri katerih je zagotovljen nagradni sklad v vi\xc5\xa1ini vsaj 200.000 dolarjev. Od teh turnirjev se jih osem igra v Aziji in \xc5\xa1tiri v Evropi (Velika Britanija, Danska, \xc5\xa0vica, Francija).\n_START_SECTION_\nVariacije badmintona\n_START_PARAGRAPH_\nV zadnjih letih so se predvsem zaradi komercialnih razlogov razvile nekatere nove variacije badmintona:\n_START_SECTION_\nBeachminton\n_START_PARAGRAPH_\nBeachminton se je pojavil leta 1997 in se igra na pesku. Na ta na\xc4\x8din je bilo omogo\xc4\x8deno igranje badmintona tudi zunaj, predvsem na pe\xc5\xa1\xc4\x8denih pla\xc5\xbeah, pri \xc4\x8demer se uporablja \xc5\xbeogica, ki je nekoliko manj ob\xc4\x8dutljiva na veter.\n_START_SECTION_\nSpeedminton\n_START_PARAGRAPH_\nSpeedminton (tudi speed badminton) je uvedlo in predstavilo nem\xc5\xa1ko podjetje Speedminton GmbH, prav tako s ciljem uvedbe tak\xc5\xa1ne oblike igre, ki se lahko igra tudi na prostem. Pri igri se uporablja lopar, ki je nekoliko podoben loparju za squash, in \xc5\xbeogica, imenovana Speeder, ki ni ob\xc4\x8dutljiva na veter. Zaradi druga\xc4\x8dnih lastnosti letenja \xc5\xbeogice in spremenjene opreme se pri speedmintonu ob elementih badmintona \xc5\xbee pojavljajo tudi elementi squasha in tenisa._NEWLINE_Podvarianta tega \xc5\xa1porta se imenuje Blackminton in se igra v temi, pri \xc4\x8demer so oprema, igri\xc5\xa1\xc4\x8de in igralci vidni zaradi uporabe fluorescentnih materialov in barv.'